Daniel o re: “Ke ile ka ipolella hore ke lokela ho etsa liphetoho tse kholo.” O ile a fela a li etsa. O ile a fokotsa nako eo a e qetang mosebetsing, eaba e ba pula-maliboho, ’me a nahana ka thabo eo eena le mosali oa hae Miriam ba tla e fumana ka ho sebeletsa moo baboleli ba litaba tse molemo ba neng ba fokola ka palo. Timothea o ile a tsamaea le motsoalle oa hae moapostola Pauluse ka lilemo tse ka bang 14. O bile le eena linakong tse monate le tse bohloko. (2 Bakorinthe 11:24-27) Timothea o ile a ba a tšoaroa ka lebaka la tumelo ea hae. (Baheberu 13:23) O ne a rata bara le barali babo ka ho teba a bile a amehile ka bona joaloka Pauluse. Kahoo Pauluse o ile a mo ngolla a re: “Ke hopola meokho ea hao.” (2 Timothea 1:4) Timothea o ne a tšoana le Pauluse kaha o ne a ithutile ho ‘lla le batho ba llang,’ a ba utloela bohloko e le hore a ba khothatse le ho ba tšelisa. (Baroma 12:15) E se eka kaofela ha rōna re ka mo etsisa!